पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमितों के साथ ही अन्य बीमारियों से पीड़ित गंभीर मरीजों के इलाज के लिए ऑक्सीजन जुटाने को प्रशासन को अच्छी खासी मशक्कत करनी पड़ रही है। शुक्रवार के बाद शनिवार को भी डीसी यशेंद्र सिंह ने रात को ही डॉक्टरों को बुलाकर मीटिंग की। दो दिन में दो बार रिफिल सेंटर का भी दौरा कर चुके हैं। तमाम भागदौड़ के बीच सुखद खबर भी है। सरकार ने रेवाड़ी जिले का ऑक्सीजन कोटा 3 मीट्रिक टन से बढ़ाकर 4 मीट्रिक टन कर दिया है। अब जिले को हर रोज इतनी सप्लाई मिलेगी। जिससे कि करीब 440 ऑक्सीजन सिलेंडर भरे जा सकेंगे।
इसके अलावा रेवाड़ी सिविल अस्पताल में भी 70 लाख रुपए से ऑक्सीजन प्लांट लगाया जाएगा। इससे करीब 150 सिलेंडर की पूर्ति हो सकेगी। बता दें कि ऑक्सीजन कोटा बढ़ाने के लिए जिला प्रशासन के डिमांड करने के साथ ही केंद्रीय मंत्री राव इंद्रजीत सिंह ने भी सिफारिश की थी। इसके अच्छी नतीजे सामने आए। ऑक्सीजन की मारामारी के बीच अस्पतालों में सही अनुपात में ऑक्सीजन मिल सके, इसके लिए भी प्रयास चल रहे हैं। डीसी यशेन्द्र सिंह ने शनिवार को एक बार फिर बावल स्थित अग्रवाल ऑक्सीजन रिफिल सेंटर पर पहुंचकर ऑक्सीजन वितरण का कार्य देखा और स्टॉक चेक किया तथा ऑक्सीजन उपलब्धता व वितरण संबंधी रिकॉर्ड का निरीक्षण भी किया। उनके साथ एसडीएम रेवाड़ी रविन्द्र यादव, एसडीएम बावल संजीव कुमार, एसडीएम कोसली होशियार सिंह, सीटीएम रोहित कुमार, डीडीपीओ एचपी बंसल, ड्रग निरीक्षक सचिन मलिक सहित अन्य अधिकारी भी मौजूद रहे।
डीसी ने निर्देश दिए कि ऑक्सीजन वितरण कार्य में किसी प्रकार की कोताही व लापरवाही सहन नहीं की जाएगी यह कार्य बहुत संवेदनशील है। उन्होंने कहा कि ऑक्सीजन की सप्लाई निरंतर बनी रहे तथा जरूरत के हिसाब से कोविड मरीजों को इलाज कर रहे अस्पतालों को उपलब्ध कराई जाए। उपायुक्त ने कहा कि रेवा ड़ी में ऑक्सीजन सिलेंडरों की कालाबाजारी और जमाखोरी करने पर कार्रवाई होगी और ऐसे लोगों को बख्शा नहीं जाएगा। उपायुक्त ने एजेंसी संचालक से कहा कि वे अपने यहां पर उपलब्ध ऑक्सीजन सिलेंडर व आपूर्ति किए जाने वाली ऑक्सीजन का पूरा रिकार्ड मेनटेन रखें। बिना प्रशासन के जानकारी के किसी को ऑक्सीजन सप्लाई न की जाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn